CELEX: 
Language: ro
Date: 2020-09-18 00:00:00
Title: REGULAMENTUL DELEGAT (UE) …/… AL COMISIEI de completare a Regulamentului (UE) 2017/2402 al Parlamentului European și al Consiliului în ceea ce privește taxele aplicate registrelor centrale de securitizări de către Autoritatea Europeană pentru Valori Mobiliare și Piețe

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Regulamentul (UE) 2017/2402
                  1
                (denumit în continuare „Regulamentul privind securitizarea”) a fost publicat în Jurnalul Oficial la data de 12 decembrie 2017. Capitolul 3 din Regulamentul privind securitizarea instituie un cadru pentru registrele centrale de securitizări care vor colecta toate informațiile relevante privind un anumit instrument de securitizare. Acest cadru va facilita accesul investitorilor la informații fiabile în cadrul procesului de îndeplinire a obligației lor de diligență, prin oferirea unei surse de date unice și supravegheate. Registrele centrale de securitizări vor fi înregistrate și supravegheate de către Autoritatea Europeană pentru Valori Mobiliare și Piețe (ESMA).
            
            
               Articolul 16 alineatul (2) din Regulamentul privind securitizarea mandatează Comisia să adopte un act delegat în care să se precizeze tipurile de taxe pe care ESMA urmează să le perceapă de la registrele centrale de securitizări, aspectele pentru care se percep taxele și modalitatea de plată a acestora.
            
            
               Dispozițiile juridice ale prezentului act delegat se bazează pe experiența dobândită de ESMA în ceea ce privește înregistrarea și supravegherea registrelor centrale de tranzacții în temeiul Regulamentului (UE) nr. 648/2012
                  2
                (EMIR) și al Regulamentului (UE) 2015/2365
                  3
                (SFTR) și, prin urmare, sunt consecvente cu dispozițiile privind taxele din aceste două regulamente.
            
            
               În temeiul articolului 16 alineatul (1) din Regulamentul privind securitizarea, ESMA percepe de la registrele centrale de securitizări taxe care sunt proporționale cu cifra de afaceri a registrului central de securitizări și care acoperă integral cheltuielile ESMA necesare pentru înregistrarea și supravegherea registrelor centrale de securitizări. Aceste taxe ar trebui să acopere și rambursarea eventualelor costuri suportate de autoritățile competente ca urmare a delegării de sarcini de către ESMA. În cazul în care un registru central de tranzacții este deja înregistrat în temeiul EMIR sau SFTR, taxele ar trebui să fie ajustate pentru a reflecta numai costurile suplimentare legate de înregistrarea și supravegherea registrelor centrale de securitizări în temeiul Regulamentului privind securitizarea.
            
            
               2.CONSULTĂRI ÎNAINTEA ADOPTĂRII ACTULUI
            
            
               La 31 ianuarie 2018, Comisia a solicitat ESMA să îi furnizeze un aviz tehnic cu privire la taxele care să fie percepute registrelor centrale de securitizări. ESMA a publicat un document de consultare la data de 23 martie. Perioada de consultare s-a încheiat la data de 23 mai, ESMA primind răspunsuri de la cinci entități. La data de 13 aprilie a avut loc o audiere publică. ESMA a transmis avizul său Comisiei la data de 31 octombrie 2018.
            
            
               Cinci respondenți au răspuns la consultarea publică și au exprimat un sprijin larg pentru structura propusă a taxei. Prin urmare, dispozițiile finale urmează îndeaproape dispozițiile propuse în documentul de consultare al ESMA. 
            
            
               La data de 27 februarie 2020, Comisia a consultat Grupul de experți al Comitetului european pentru valori mobiliare (Expert Group of the European Securities Committee – EGESC) cu privire la avizul tehnic transmis de ESMA și la conținutul prezentului act delegat. EGESC a sprijinit abordarea Comisiei. 
            
            
               3.EVALUAREA IMPACTULUI
            
            
               Ținând seama pe deplin de avizul tehnic furnizat de ESMA, Comisia a adoptat, în temeiul articolului 16 alineatul (2) din Regulamentul privind securitizarea, prezentul act delegat referitor la tipurile, cuantumurile și modul de plată al taxelor pe care trebuie să le achite registrele centrale de securitizări. Prezentul act delegat este conform pe deplin cu avizul tehnic furnizat de ESMA.
            
            
               În conformitate cu Regulamentul privind securitizarea, cele două principii de bază ale colectării taxelor de supraveghere sunt (1) proporționalitatea cu cifra de afaceri a registrului central de securitizări și (2) faptul că acestea ar trebui să acopere integral cheltuielile ESMA. ESMA a elaborat avizul referitor la tipurile de taxe, la stabilirea valorii taxelor și la modalitățile de colectare a acestor taxe pe baza atât a cadrului existent al ESMA privind întocmirea bugetului, cât și pe abordarea adoptată în regulamentele delegate nr. 1003/2013
                  4
                și 2019/360
                  5
                ale Comisiei. Prin urmare, în conformitate cu propunerea ESMA, prezentul act delegat stabilește: (i) taxele de înregistrare care acoperă costurile punctuale suportate de ESMA pentru înregistrarea unor noi registre centrale de securitizări, (ii) taxele pentru extinderea unei înregistrări care acoperă costurile punctuale suportate de ESMA pentru înregistrarea registrelor centrale de securitizări, dar care reflectă sinergiile procesării unei cereri depuse de un registru care a fost deja înregistrat în temeiul EMIR și (iii) taxele de supraveghere care acoperă costurile de supraveghere anuale suportate continuu de ESMA.
            
            
               Prin urmare, baza evaluării impactului este o estimare a costurilor suportate de ESMA și o evaluare a metodologiei de repartizare a acestor costuri între registrele centrale de securitizări, ținând seama de faptul că ESMA a încercat în propunerile sale să fie consecventă cu dispozițiile existente privind taxele din SFTR și EMIR. 
            
            
               Taxele aplicabile unei noi înregistrări 
            
            
               Inițial, ESMA a intenționat să se îndepărteze de la avizele sale tehnice emise anterior pentru EMIR și SFTR și a propus, în documentul său de consultare, o nouă taxă fixă de înregistrare de 100 000 EUR pentru fiecare registru de securitizări, însă o parte dintre răspunsurile primite în cadrul consultării au evidențiat faptul că o astfel de structură a taxei de înregistrare ar dezavantaja întreprinderile mai mici, care au o cifră de afaceri preconizată mai mică. În consecință, ESMA a recunoscut faptul că din modul în care este formulat articolul 16 alineatul (1) din Regulamentul privind securitizarea se poate interpreta că fiecare dintre taxele ESMA (de înregistrare și anuale) trebuie să fie proporțională cu cifra de afaceri a registrului central de securitizări în cauză. 
            
            
               Prin urmare, ESMA a modificat avizul tehnic astfel încât să fie conform cu mecanismele existente în temeiul EMIR și al SFTR și pentru a utiliza o împărțire a taxelor în funcție de cifra de afaceri – „cifră de afaceri mică”, respectiv „cifră de afaceri mare” (adică întreprinderile care furnizează atât servicii de bază de registru central de securitizări, cât și servicii auxiliare de registru central de securitizări se încadrează la „cifră de afaceri mare”, iar întreprinderile care furnizează numai servicii de bază se încadrează la „cifră de afaceri mică”). Acest lucru s-ar traduce, în conformitate cu avizul tehnic anterior al ESMA, într-o taxă de înregistrare de 100 000 EUR pentru registrele cu cifră de afaceri mare și de 65 000 EUR pentru registrele cu cifră de afaceri mică.
            
            
               În același timp, pentru a evita problemele legate de lipsa de stimulente, ESMA a specificat în avizul său tehnic că, în cazul unei modificări semnificative a furnizării de servicii (și anume o modificare a clasificării cifrei de afaceri din mică în mare), în urma căreia registrul central de securitizări ar datora o taxă de înregistrare mai mare decât cea plătită inițial, ESMA va percepe diferența dintre taxa de înregistrare plătită inițial și taxa de înregistrare mai mare aplicabilă ca urmare a modificării semnificative respective. ESMA a menționat faptul că o astfel de dispoziție este conformă cu mecanismele referitoare la taxe prevăzute în EMIR și SFTR.
            
            
               Extinderea taxelor de înregistrare 
            
         
         
            
               Întreprinderile înregistrate deja ca registre centrale de tranzacții în temeiul EMIR sau SFTR pot solicita extinderea înregistrării lor în temeiul Regulamentului privind securitizarea prin intermediul unei cereri simplificate.
            
            
               Deși nu dispune de o experiență efectivă îndelungată în estimarea costurilor unei extinderi a înregistrării, ESMA a presupus că estimările cheltuielilor pentru extinderea înregistrării ar fi determinate de următorii factori: (i) o extindere a înregistrării va necesita mai puțin timp decât o nouă înregistrare efectuată în temeiul Regulamentului privind securitizarea, (ii) cerințele detaliate suplimentare introduse prin Regulamentul privind securitizarea ar putea implica un efort suplimentar pentru ESMA, până când se va ajunge la o înțelegere între registru și ESMA și (iii) pentru o cerere de extindere a înregistrării, solicitantul ar urma să prezinte doar aproximativ 80 % din documentația pe care ar fi trebuit să o prezinte dacă ar fi solicitat înregistrarea pentru prima dată. 
            
            
               Prin urmare, pe baza factorilor de mai sus, ESMA a estimat că cheltuielile pentru o cerere de extindere a înregistrării s-ar ridica la aproximativ jumătate din costul evaluării unei cereri de înregistrare nouă, și anume aproximativ 0,33 ENI (echivalent normă întreagă). O astfel de taxă este identică cu estimarea din avizul tehnic al ESMA privind taxele emis în temeiul SFTR.
            
            
               Atunci când se aplică bugetului de supraveghere al ESMA, această estimare de 0,33 ENI ar însemna propunerea unei taxe de înregistrare de 53 000 EUR pentru registrele centrale de tranzacții care doresc să își extindă înregistrarea la ESMA pentru a acoperi serviciile de registru central de securitizări în temeiul Regulamentului privind securitizarea.
            
            
               După prezentarea acestei propuneri privind lansarea unei consultări publice și după primirea unui feedback global pozitiv din partea respondenților, ESMA a formulat următorul aviz final: pentru solicitanții care solicită o extindere a înregistrării și care s intră în categoria „cifră de afaceri mare”, taxa de extindere a înregistrării va fi de 50 000 EUR (adică 50 % din taxa de nouă înregistrare pentru solicitanții cu o „cifră de afaceri mari”, care este de 100 000 EUR). Pentru întreprinderile care intră în categoria „cifră de afaceri mică”, taxa de extindere a înregistrării va fi de 32 500 EUR (adică 50 % din taxa de nouă înregistrare pentru solicitanții cu o „cifră de afaceri mică”, în valoare de 65 000 EUR).
            
            
               Taxele de înregistrare aplicabile în cazul cererilor depuse simultan în temeiul EMIR și/sau SFTR și al Regulamentului privind securitizarea
            
            
               În cazul în care o întreprindere depune simultan o cerere de înregistrare în temeiul EMIR și/sau al SFTR și al Regulamentului privind securitizarea, ESMA a considerat că nu este rezonabil ca întreprinderea în cauză să plătească aceeași taxă de înregistrare pentru fiecare înregistrare. Cu alte cuvinte, ESMA a încercat să evite ca, atunci când depune cereri simultane de înregistrare, o întreprindere trebuie să plătească mai mult decât atunci când este înregistrată mai întâi în temeiul EMIR și/sau al SFTR, după care solicită extinderea înregistrării în temeiul Regulamentului privind securitizarea. 
            
            
               Pentru a evita o astfel de nealiniere, ESMA a propus ca, atunci când o întreprindere depune simultan o cerere de înregistrare în temeiul EMIR sau al SFTR și în temeiul Regulamentului privind securitizarea, aceasta să plătească (i) taxa integrală aferentă înregistrării în temeiul EMIR sau al SFTR (după caz) și (ii) taxa de extindere a înregistrării în temeiul Regulamentului privind securitizarea, și nu o nouă taxă de înregistrare în temeiul Regulamentului privind securitizarea. În cazul în care un solicitant se înregistrează în același timp pentru a furniza servicii în temeiul EMIR, SFTR și servicii de registru central de securitizări, ESMA propune ca solicitantul să plătească integral taxa aferentă înregistrării în temeiul EMIR, apoi taxa de extindere a înregistrării în temeiul SFTR și, în cele din urmă, taxa de extindere a înregistrării în temeiul Regulamentului privind securitizarea, un astfel de mecanism fiind justificat de sinergiile constatate. 
            
            
               Această propunere a primit un feedback pozitiv și, prin urmare, a fost păstrată ca atare în avizul tehnic final al ESMA. 
            
            
               Taxele de supraveghere anuale 
            
            
               În conformitate cu avizul său tehnic anterior emis în temeiul SFTR, ESMA a propus ca taxele sale anuale de supraveghere să fie stabilite în funcție de procedura sa bugetară, care ia în considerare toate activitățile care ar rezulta în eforturi de supraveghere legate de Regulamentul privind securitizarea. Prin urmare, o astfel de abordare ar implica (i) o definire concretă a domeniului de aplicare a cifrei de afaceri, (ii) definirea unui prag minim al taxelor și (iii) definirea taxelor de supraveghere pentru primul an. 
            
            
               (i) Definirea cifrei de afaceri aplicabile 
            
            
               În conformitate cu avizele sale anterioare emise în temeiul SFTR și al EMIR, ESMA a considerat că, în sensul punerii în aplicare a articolului 16 alineatul (1) din Regulamentul privind securitizarea, termenul „cifră de afaceri” ar trebui să se bazeze pe datele privind veniturile. În consecință, ESMA a propus ca, la calcularea cifrei de afaceri anuale, termenul „venituri” să se refere atât la veniturile provenite din furnizarea de servicii de bază de registru central de securitizări legate de Regulamentul privind securitizarea, cât și la veniturile provenite din furnizarea de servicii auxiliare de registru central de securitizări. Pentru a permite identificarea fără probleme și cu acuratețe a „veniturilor provenite din (serviciile de bază și auxiliare prevăzute de) Regulamentul privind securitizarea”, ESMA a propus ca registrele centrale de securitizări să prezinte separat, în conturile lor financiare, diferitele categorii de fluxuri de venituri enumerate în avizul său tehnic. 
            
            
               Respondenții care au participat la consultarea publică au avut opinii divergente cu privire la propunerea ESMA. Unii dintre aceștia au solicitat clarificări suplimentare cu privire la termenul „servicii auxiliare” și introducerea unei distincții între serviciile care pot fi furnizate exclusiv de registrele centrale de securitizări și serviciile care pot fi furnizate și de alți participanți pe piață. Respondenții și-au exprimat îngrijorarea cu privire la faptul că gama largă de informații care trebuie furnizate „cu titlu gratuit” le-ar permite altor participanți pe piață, cum ar fi investitorii și investitorii potențiali, să aibă acces la date care ar putea fi utilizate pentru a obține o poziție avantajoasă din punct de vedere concurențial față de registrele centrale de securitizări. Unii respondenți au fost de părere că eforturile de supraveghere ale ESMA sunt legate, în principal, de supravegherea serviciilor de bază. 
            
            
               Pentru a răspunde acestor preocupări, ESMA a subliniat faptul că lista entităților menționate la articolul 17 alineatul (1) nu pare să includă alte registre centrale de securitizări înregistrate. Într-adevăr, deși investitorii sau investitorii potențiali profesionali ar putea obține informații substanțiale de la registrele centrale de securitizări, nu este clar dacă aceste entități ar putea concura imediat cu natura specializată și cu experiența dobândită de registre pe piețele securitizărilor. De asemenea, ESMA a considerat că definirea capacității registrelor centrale de securitizări de a exercita un control sau de a impune restricții cu privire la informațiile care le sunt raportate de către entitățile raportoare ori cu privire la modul în care aceste informații sunt utilizate ulterior de către utilizatorii de date nu face parte din mandatul său. În plus, ESMA a reamintit faptul că obiectivul includerii serviciilor auxiliare în calculul cifrei de afaceri aplicabile are scopul de a introduce o abordare cât mai proporțională l cu privire la ansamblul registrelor centrale de securitizări înregistrate. 
            
            
               În ceea ce privește furnizarea de detalii suplimentare cu privire la serviciile auxiliare, ESMA a subliniat faptul că astfel de servicii legate de securitizare ar apărea atunci când un registru ar utiliza informațiile furnizate de o entitate raportoare în scopul de a-și îndeplini cerințele de publicare a informațiilor prevăzute la articolele 7 și 17 din Regulamentul privind securitizarea și ar utiliza aceste informații pentru a furniza servicii sau produse suplimentare care nu sunt reglementate de dispozițiile privind accesul gratuit de la articolul 17 alineatul (1) din Regulamentul privind securitizarea.
            
            
               (ii) Taxele de supraveghere minime 
            
            
               Întrucât ESMA trebuie să efectueze în mod sistematic un nivel minim de activitate de supraveghere pentru a-și putea îndeplini sarcinile (și anume, ESMA suportă costuri fixe), ESMA consideră că este necesară impunerea unei taxe minime anuale de supraveghere. Prin urmare, ESMA a propus ca taxa anuală minimă pe care trebuie să o plătească un registru central de securitizări să fie identică cu cuantumul minim prevăzut în EMIR și în SFTR, și anume 30 000 EUR. ESMA a subliniat, de asemenea, că este improbabil ca sinergiile potențiale, cum ar fi cele discutate la taxele de înregistrare, să fie realizabile la acest nivel. Prin urmare, ESMA a propus ca taxa de supraveghere minimă prevăzută în Regulamentul privind securitizarea să fie aceeași, indiferent dacă o întreprindere s-a înregistrat ca nou registru central de securitizări sau dacă și-a extins înregistrarea în temeiul EMIR pentru a include și activități prevăzute în Regulamentul privind securitizarea. Într-o astfel de configurație, o entitate care trebuie să plătească taxele de supraveghere minime în temeiul EMIR, al SFTR și al Regulamentului privind securitizarea va trebui să plătească taxe minime în temeiul fiecărui regulament (de exemplu, 60 000 EUR dacă entitatea este înregistrată în temeiul EMIR/SFTR și al Regulamentului privind securitizarea sau 90 000 EUR dacă entitatea este înregistrată în temeiul tuturor celor trei regulamente).
            
            
               Respondenții au fost de acord în unanimitate cu propunerea și, prin urmare, ESMA a lăsat nemodificat avizul său tehnic cu privire la acest aspect.
            
            
               (iii) Taxele de supraveghere pentru primul an
            
         
         
            
               ESMA a aflat din experiență că în primul an de înregistrare eforturile sale de supraveghere nu depind de nivelul efectiv de activitate al registrului central de securitizări în cauză, ci sunt destul de similare pentru toate registrele. Prin urmare, ESMA a propus ca registrele centrale de securitizări înregistrate în 2020 sau care sunt în primul an calendaristic de înregistrare (indiferent despre ce an este vorba) să plătească o taxă de supraveghere pentru primul an egală cu taxa de înregistrare, ajustată în funcție de un coeficient. Acest coeficient va reflecta ponderea zilelor lucrătoare care au mai rămas până la sfârșitul anului de la data la care se acordă înregistrarea. ESMA nu va face, în această situație, o distincție în cazul entităților care și-au extins înregistrarea deoarece eforturile sale ulterioare de supraveghere continuă nu fac distincție între înregistrările noi și cele extinse. Acest lucru este, de altfel, conform cu avizul tehnic al ESMA emis în temeiul SFTR.
            
            
               Având în vedere feedbackul primit, ESMA nu și-a modificat avizul tehnic cu privire la acest aspect. În ceea ce privește modalitățile de calcul specifice, ESMA a precizat că dispozițiile privind taxa minimă nu se va aplica taxelor de supraveghere datorate pentru anul (n) de către întreprinderile înregistrate în același an (n). În aceste cazuri, taxa de înregistrare va fi înmulțită cu raportul dintre, pe de o parte, zilele lucrătoare care s-au scurs de la data înregistrării întreprinderii până la sfârșitul anului și, pe de altă parte, 250 de zile.
            
            
               (iv) Taxele de supraveghere anuale după primul an de înregistrare
            
            
               Având în vedere considerațiile de mai sus, ESMA a propus ca fiecare registru să plătească o taxă de supraveghere anuală proporțională cu ponderea pe care o are cifra sa de afaceri aplicabilă în cifra de afaceri totală realizată de registrele centrale de securitizări, calculată în conformitate cu cifra de afaceri aplicabilă, așa cum s-a menționat mai sus, sub rezerva respectării pragului minim de 30 000 EUR. Acest lucru înseamnă că fiecărei întreprinderi i se va aloca o parte din costurile de supraveghere totale ale ESMA. 
            
            
               Majoritatea respondenților la această întrebare au fost de acord cu propunerea. Cu toate acestea, au fost exprimate unele preocupări cu privire la impactul pe care faptul că nu pot fi preconizate costurile de supraveghere anuale îl are asupra viabilității modelelor de afaceri ale registrelor centrale de securitizări, având în vedere că nu se cunosc costurile de supraveghere viitoare ale ESMA, unii respondenți solicitând ca taxele de supraveghere anuale ale ESMA să fie plafonate la un anumit procentaj din cifra de afaceri anuală a fiecărui registru și ca, în cazul în care registrul nu mai îndeplinește condițiile de înregistrare, ESMA să ramburseze eventualele taxe plătite de registrul respectiv.
            
            
               Ca răspuns, ESMA a reamintit faptul că, în temeiul articolului 16 alineatul (1) din Regulamentul privind securitizarea, mandatul său este de a recupera în totalitate costurile legate de supravegherea întreprinderilor înregistrate să furnizeze servicii de registru central de securitizări, articolul 16 alineatul (1) neintroducând nicio noțiune de „plafon” sau de „prag” peste care să nu mai fie necesară recuperarea costurilor de supraveghere ale ESMA. În ceea ce privește viitoarele cheltuieli de supraveghere pe care ESMA intenționează să le facă, ESMA a subliniat că, dată fiind creșterea tipurilor și a numărului de entități pe care le supraveghează, s-ar putea crea sinergii suplimentare, care ar putea duce la unele economii în ceea ce privește costurile de supraveghere. Având în vedere că taxele ESMA sunt stabilite de așa natură încât să reflecte costurile sale de supraveghere, ar urma ca, în timp, eventualele economii de acest tip realizate la nivelul costurilor să fie transferate entităților supravegheate prin reduceri ale taxelor.
            
            
               În plus, ESMA a considerat că, în cazul în care un registru central de securitizări încetează să mai fie înregistrat la ESMA, vor trebui depuse eforturi suplimentare de supraveghere, care sunt unice pentru această situație și care, în contextul actual, nu par să justifice introducerea de dispoziții privind rambursarea unei eventuale taxe de supraveghere plătite de registrul respectiv ESMA.
            
            
               În ceea ce privește taxele de supraveghere anuale efective, ESMA a propus ca acestea să se bazeze pe următorul calendar de calcul: (a) la începutul trimestrului 4 (T4) din anul n-1, ESMA notifică registrele centrale de securitizări cu privire la taxele lor anuale pentru anul următor (și anume, anul n). Acestea se vor baza pe situațiile financiare auditate pentru anul n-2; (b) taxa pentru anul n va trebui plătită de fiecare registru central de securitizări cel târziu la sfârșitul lunii martie a anului la care se referă.
            
            
               Cu toate acestea, ESMA a recunoscut că, în primii doi ani de la începerea aplicării cerințelor de publicare a informațiilor, valoarea cifrei de afaceri aplicabile nu va fi disponibilă în situațiile financiare anuale ale registrelor centrale de securitizări înregistrate, deoarece cifra de afaceri aplicabilă s-ar baza pe furnizarea de servicii în temeiul Regulamentului privind securitizarea. 
            
            
               Din acest motiv, ESMA a propus ca, în primii doi ani întregi de la înregistrarea întreprinderii, să utilizeze, pentru efectuarea calculului, o valoare estimată a cifrei de afaceri aplicabile. Această valoare estimată ar urma să fie obținută din planurile de afaceri ale registrelor centrale de securitizări furnizate ESMA în cadrul procedurii de înregistrare. În cazul în care estimările cifrei de afaceri aplicabile a registrelor se abat semnificativ de la cifrele de afaceri efective ulterioare, acest lucru va fi compensat în anii următori, odată ce cifrele de afaceri aplicabile efective vor fi disponibile în situațiile financiare auditate ale întreprinderii și, prin urmare, vor fi incluse în formula de calcul. 
            
            
               Această propunere a ESMA a primit, global, un feedback pozitiv și, prin urmare, a fost păstrată ca atare în avizul tehnic final al ESMA. 
            
            
               Condiții de plată și de rambursare 
            
            
               (i) Taxele pentru o nouă înregistrare și taxele de extindere a înregistrării 
            
            
               Întrucât articolul 16 din Regulamentul privind securitizarea stabilește faptul că ESMA trebuie să perceapă taxe de la registrele centrale de securitizări care să „acopere integral cheltuielile ESMA necesare înregistrării și supravegherii registrelor centrale de securitizări, precum și rambursării oricăror costuri pe care le suportă autoritățile competente ca urmare a delegării unor sarcini în temeiul articolului 14 alineatul (1) din [Regulamentul privind securitizarea]”, se poate înțelege că plata taxelor relevante este o condiție esențială pentru ca registrul central de securitizări să fie înregistrat sau pentru ca înregistrarea registrului central de securitizări să fie extinsă în temeiul Regulamentului privind securitizarea.
            
            
               Prin urmare, ESMA a propus ca registrele centrale de securitizări să plătească taxele de înregistrare și de extindere a înregistrării relevante la momentul solicitării înregistrării. Această propunere este conformă cu cerințele privind taxele ESMA în temeiul EMIR și s-a bucurat de acordul unanim al respondenților. 
            
            
               (ii) Condițiile de rambursare aplicabile în caz de retragere a cererii 
            
            
               Actuala doctrină a ESMA privind taxele pe care le percepe în temeiul EMIR (Regulamentul delegat al Comisiei nr. 1003/2013) nu prevede rambursarea taxelor către registrele centrale de tranzacții solicitante în cazul în care acestea își retrag cererea înainte să se ia decizia de înregistrare. Cu toate acestea, pe baza experienței pe care a acumulat-o între timp, ESMA a recunoscut că este posibil ca o astfel de configurație să nu ofere stimulente adecvate solicitanților în cazul cărora este clar că procesul de înregistrare va eșua, situație care va duce la un consum excesiv de resurse ale ESMA. Prin urmare, ESMA a propus următoarele condiții privind rambursarea taxei de înregistrare: (a) o rambursare a 50 % din taxă în cazul cererilor retrase înainte de a fi considerate complete de către ESMA [în temeiul articolului 10 alineatul (6) din Regulamentul privind securitizarea] și (b) o rambursare a 0 % din taxă în cazul cererilor retrase după ce au fost considerate complete de către ESMA (și anume, cererile care au început să fie evaluate în temeiul articolului 12 din Regulamentul privind securitizarea).
            
            
               Această propunere a ESMA a primit un feedback pozitiv din partea tuturor respondenților și, prin urmare, a fost păstrată ca atare în avizul tehnic final al ESMA. 
            
            
               (iii) Calendarul plății taxelor de supraveghere anuale
            
            
               Modalitățile privind taxele aplicate registrelor centrale de tranzacții în temeiul SFTR prevăd că registrele centrale de tranzacții trebuie să își plătească taxele de supraveghere anuale în două tranșe – prima până la data de 28 februarie, iar a doua până la data de 31 octombrie. Cu toate acestea, având în vedere experiența pe care ESMA a dobândit-o între timp în ceea ce privește procesarea taxelor și avantajele unui calendar simplificat de plată a taxelor, ESMA a propus ca taxele de supraveghere anuale pentru registrele centrale de securitizări să fie plătite într-o singură tranșă. 
            
         
         
            
               Având în vedere feedbackul pozitiv primit, ESMA nu și-a modificat avizul tehnic cu privire la acest aspect. 
            
            
               (iv) Rambursarea costurilor suportate de autoritățile competente 
            
            
               Articolul 16 alineatul (1) din Regulamentul privind securitizarea prevede că toate costurile suportate de autoritățile competente naționale în exercitarea atribuțiilor de supraveghere care le-au fost delegate de ESMA vor fi acoperite de taxele de supraveghere ale ESMA. Aceasta înseamnă că autoritatea competentă nu va încerca să recupereze aceste costuri direct de la registrul central de securitizări.
            
            
               În conformitate cu articolul menționat anterior și cu mecanismele existente în temeiul SFTR și EMIR, ESMA a propus ca costurile care urmează să fie rambursate autorităților competente naționale să trebuiască: (a) să fi fost convenite în prealabil între ESMA și autoritatea competentă în cauză; (b) să fie calculate în conformitate cu metoda utilizată pentru stabilirea costurilor administrative totale suportate de ESMA cu privire la registrele centrale de securitizări; (c) să fie proporționale cu cifra de afaceri aplicabilă a registrelor centrale de securitizări relevante și (d) să nu depășească cuantumul total al taxelor de supraveghere plătite de registrele de securitizări relevante.
            
            
               ESMA a subliniat, de asemenea, că orice delegare de sarcini de către ESMA autorităților competente naționale va fi stabilită în mod independent, poate fi revocată în orice moment și nu va avea niciun impact asupra cuantumului taxelor percepute unui anumit registru central de securitizări.
            
            
               Având în vedere feedbackul primit, ESMA nu și-a modificat avizul tehnic cu privire la acest aspect. 
            
            
               Prezentul regulament dă curs măsurilor propuse de ESMA în avizul său tehnic.
            
            
               4.ELEMENTELE JURIDICE ALE ACTULUI DELEGAT
            
            
               Articolul 62 din Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei prevede că veniturile ESMA constau într-o combinație a următoarelor elemente: taxele plătite ESMA în cazurile specificate de dispozițiile în domeniu ale dreptului Uniunii, contribuțiile din partea autorităților publice naționale competente în domeniul supravegherii participanților la piața financiară și o subvenție din partea Uniunii.
            
            
               Prezentul act delegat definește tipurile de taxe care trebuie plătite de registrele centrale de securitizări. Acesta (i) stabilește nivelul taxelor de înregistrare și al taxelor de extindere a înregistrării pe care trebuie să le plătească solicitanții, (ii) definește cifra de afaceri aplicabilă pe baza căreia vor fi percepute taxele de supraveghere anuale și (iii) stabilește nivelul taxelor de supraveghere anuale.
            
            
               În fine, prezentul act delegat definește modalitățile de plată și prevede rambursarea costurilor suportate de autoritățile competente naționale.
            
            
               REGULAMENTUL DELEGAT (UE) …/… AL COMISIEI
            
            
               din 18.9.2020
            
            
               de completare a Regulamentului (UE) 2017/2402 al Parlamentului European și al Consiliului în ceea ce privește taxele aplicate registrelor centrale de securitizări de către Autoritatea Europeană pentru Valori Mobiliare și Piețe
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2017/2402 al Parlamentului European și al Consiliului din 12 decembrie 2017 de stabilire a unui cadru general privind securitizarea și de creare a unui cadru specific pentru o securitizare simplă, transparentă și standardizată și de modificare a Directivelor 2009/65/CE, 2009/138/CE și 2011/61/UE, precum și a Regulamentelor (CE) nr. 1060/2009 și (UE) nr. 648/2012
                  6
               , în special articolul 16 alineatul (2),
            
            
               întrucât:
            
            
               (1)În temeiul articolului 16 din Regulamentul (UE) 2017/2402, Autoritatea Europeană pentru Valori Mobiliare și Piețe („ESMA”) percepe taxe de la registrele centrale de securitizări care acoperă integral cheltuielile ESMA necesare înregistrării și supravegherii acestor registre. ESMA va suporta costuri mai mari atunci când va procesa cereri de înregistrare ale registrelor centrale de securitizări care intenționează să ofere și servicii auxiliare. Aceste costuri vor fi însă mai mici atunci când registrul central de securitizări va fi deja înregistrat ca registru central de tranzacții în temeiul Regulamentului (UE) nr. 648/2012 al Parlamentului European și al Consiliului
                  7
                sau al Regulamentului (UE) 2015/2365 al Parlamentului European și al Consiliului
                  8
               . Taxa de înregistrare percepută entităților care solicită înregistrarea ar trebui, prin urmare, să ia în considerare tipul de servicii pe care urmează să le furnizeze registrul central de securitizări și faptul că acesta este sau nu înregistrat deja ca registru central de tranzacții. Întrucât cheltuielile suportate de ESMA pentru evaluarea cererii de înregistrare sunt aceleași, indiferent de dimensiunea solicitantului, și depind doar de tipul de servicii care urmează să fie furnizate, este oportun ca taxa de înregistrare să fie fixă.
            
         
         
            
               (2)Atunci când o entitate care nu este încă înregistrată ca registru central de tranzacții depune simultan atât o cerere de înregistrare ca registru central de tranzacții, cât și o cerere de înregistrare ca registru central de securitizări, costurile suportate de ESMA pentru procesarea simultană a acestor cereri ar fi, de asemenea, mai mici datorită sinergiilor existente. Atunci când aceste cereri sunt depuse simultan, registrul central de securitizări ar trebui să plătească pentru înregistrarea ca registru central de tranzacții taxa integrală prevăzută în Regulamentul (UE) nr. 648/2012 sau în Regulamentul (UE) 2015/2365, în funcție de regulamentul aplicabil, în timp ce pentru înregistrarea ca registru central de securitizări ar trebui să plătească o taxă redusă de extindere a înregistrării.
            
            
               (3)Taxa de înregistrare sau taxa de extindere a înregistrării datorată de un registru central de securitizări care după înregistrare oferă și servicii auxiliare ar trebui să țină seama de aceste servicii auxiliare. În schimb, unui registru central de securitizări care, după înregistrare, încetează să mai ofere servicii auxiliare nu ar trebui să i se ramburseze taxa de înregistrare sau taxa de extindere a înregistrării, deoarece ESMA a suportat deja costurile de evaluare a cererii respective.
            
            
               (4)Pentru a descuraja cererile abuzive, taxele de înregistrare sau de extindere a înregistrării nu ar trebui să fie rambursate în cazul în care ESMA a refuzat înregistrarea și ar trebui rambursate doar parțial în cazul în care un solicitant își retrage cererea în cursul procedurii de înregistrare.
            
            
               (5)Pentru a asigura o repartizare echitabilă a taxelor de supraveghere și pentru ca taxele percepute să reflecte costurile suportate efectiv de ESMA cu privire la fiecare entitate supravegheată, taxa de supraveghere anuală ar trebui calculată pe baza cifrei de afaceri realizate de fiecare registru central de securitizări. În cazul în care nu sunt disponibile datele istorice referitoare la cifra de afaceri a unui registru central de securitizări înregistrat, taxa de supraveghere anuală ar trebui să se bazeze pe cifra de afaceri preconizată a registrului central de securitizări.
            
            
               (6)Taxa de supraveghere anuală percepută fiecărui registru central de securitizări ar trebui să fie proporțională cu cifra de afaceri acumulată de respectivul registru într-un anumit exercițiu financiar comparată cu cifra de afaceri totală acumulată de toate registrele centrale de securitizări înregistrate care au fost supravegheate în același exercițiu financiar. De asemenea, fiecărui registru central de securitizări ar trebui să i se impună o taxă de supraveghere anuală minimă, dat fiind că anumite costuri administrative fixe sunt suportate pentru supravegherea tuturor registrelor centrale de securitizări, indiferent de cifra de afaceri acumulată.
            
            
               (7)Având în vedere că datele privind activitatea unui registru central de securitizări din cursul exercițiului financiar care urmează înregistrării vor fi limitate, taxa de supraveghere anuală pentru acel an ar trebui calculată pe baza taxei de înregistrare și a eforturilor depuse de ESMA pentru supravegherea registrului central de securitizări în cursul anului în cauză. Eforturile de supraveghere din primele luni de după înregistrare sunt similare eforturilor de evaluare a cererii de înregistrare a solicitantului. Prin urmare, în primul an de funcționare a registrului central de securitizări, taxa de supraveghere ar trebui să se bazeze pe taxa de înregistrare plătită de solicitant, ajustată cu un coeficient.
            
            
               (8)Având în vedere procedura bugetară anuală a ESMA și perioada necesară pentru a estima costurile de supraveghere, registrele centrale de securitizări înregistrate începând cu data de 1 octombrie a unui anumit exercițiu financiar nu vor putea fi luate în considerare la calcularea costurilor de supraveghere anuale totale pentru anul următor. Prin urmare, taxa de supraveghere anuală pentru un registru central de securitizări înregistrat începând cu data de 1 octombrie a anului precedent ar trebui să fie egală cu taxa sa de înregistrare.
            
            
               (9)Autoritățile naționale competente suportă costuri atunci când desfășoară activități în temeiul Regulamentului (UE) 2017/2402 și, în special, atunci când efectuează sarcini delegate în conformitate cu articolul 14 alineatul (1) din respectivul regulament. Taxele percepute de ESMA de la registrele centrale de securitizări ar trebui să acopere și aceste costuri. Pentru a asigura faptul că autoritățile competente nu înregistrează nici pierderi, nici profit atunci când efectuează sarcini delegate sau când acordă asistență ESMA, ESMA ar trebui să ramburseze numai costurile suportate efectiv în acest sens de autoritatea națională competentă respectivă,
            
            
               ADOPTĂ PREZENTUL REGULAMENT:
            
            
               Articolul 1
            
            
               Recuperarea integrală a costurilor de supraveghere 
            
            
               Taxele percepute de la registrele centrale de securitizări acoperă:
            
            
               (a)toate costurile legate de înregistrarea și supravegherea registrelor centrale de securitizări de către ESMA în conformitate cu Regulamentul (UE) 2017/2402, inclusiv costurile care rezultă din extinderea înregistrării registrelor centrale de tranzacții care au fost deja înregistrate în temeiul titlului VI capitolul 1 din Regulamentul (UE) nr. 648/2012 sau al capitolului III din Regulamentul (UE) 2015/2365;
            
            
               (b)toate costurile aferente rambursării cheltuielilor suportate de autoritățile competente care au desfășurat activități în temeiul Regulamentului (UE) 2017/2402 și a celor suportate de acestea ca urmare a unei delegări de sarcini în temeiul articolului 14 alineatul (1) din regulamentul menționat anterior.
            
            
               Articolul 2
            
            
               Cifra de afaceri aplicabilă
            
            
               1.Registrele centrale de securitizări înregistrate numai în temeiul Regulamentului (UE) 2017/2402 trebuie să păstreze, în sensul prezentului regulament, conturi auditate care să facă distincția între veniturile generate de următoarele elemente:
            
            
               (a)serviciile de securitizare de bază, astfel cum sunt definite la articolul 1 punctul (3) din Regulamentul delegat (UE) 2020/1230 al Comisiei
                  9
               ;
            
            
               (b)serviciile de securitizare de bază, astfel cum sunt definite la articolul 1 punctul (4) din Regulamentul delegat (UE) 2020/1230 al Comisiei. 
            
            
               (c)orice alte servicii furnizate.
            
         
         
            
               2.Un registru central de securitizări înregistrat în temeiul Regulamentului (UE) 2017/2402, care este, de asemenea, înregistrat ca registru central de tranzacții în temeiul Regulamentului (UE) nr. 648/2012 sau al Regulamentului (UE) 2015/2365 trebuie să păstreze, în sensul prezentului regulament, conturi auditate care să facă distincția între veniturile generate de următoarele elemente:
            
            
               (a)furnizarea de servicii de securitizare de bază;
            
            
               (b)furnizarea de servicii auxiliare de securitizare;
            
            
               (c)funcțiile de bază de colectare și păstrare la nivel central a evidențelor referitoare la instrumentele derivate în temeiul Regulamentului (UE) nr. 648/2012;
            
            
               (d)furnizarea de servicii auxiliare care sunt legate în mod direct de colectarea și păstrarea la nivel central a evidențelor referitoare la instrumentele derivate în temeiul Regulamentului (UE) nr. 648/2012;
            
            
               (e)funcțiile de bază de colectare și păstrare la nivel central a evidențelor referitoare la operațiunile de finanțare prin instrumente financiare în temeiul Regulamentului (UE) 2015/2365;
            
            
               (f)furnizarea de servicii auxiliare care sunt legate direct de colectarea și păstrarea la nivel central a evidențelor referitoare la operațiunile de finanțare prin instrumente financiare în temeiul Regulamentului (UE) 2015/2365;
            
            
               (g)furnizarea de servicii auxiliare combinate care sunt legate direct de:
            
            
               (i)
                     activitățile menționate la literele (a) și (c);
            
            
               (ii)
                     activitățile menționate la literele (a) și (e);
            
            
               (iii)
                     activitățile menționate la literele (c) și (e);
            
            
               (h)și de orice alte servicii furnizate.
            
            
               3.Cifra de afaceri aplicabilă a unui registru central de securitizări pentru un anumit an n reprezintă suma dintre: 
            
            
               (a)veniturile sau, în cazul în care se aplică alineatul (5), veniturile estimate ale registrului generate de activitățile menționate la alineatul (2) litera (a), astfel cum sunt declarate în conturile auditate pentru anul n-2;
            
            
               (b)veniturile registrului generate de activitățile menționate la alineatul (2) litera (b) și cota aplicabilă din veniturile generate de activitățile menționate la alineatul (2) litera (g) punctele (i) și (ii), astfel cum sunt declarate în conturile auditate pentru anul n-2.
            
            
               4.Cota aplicabilă din veniturile menționate la alineatul (3) litera (b) trebuie să fie egală cu veniturile generate de activitățile menționate la alineatul (2) litera (a) împărțite la suma veniturilor generate de activitățile menționate la:
            
            
               (a)alineatul (2) litera (a):
            
            
               (b)alineatul (2) litera (c): 
            
            
               (c)alineatul (2) litera (e):
            
            
               5.Atunci când conturile auditate pentru anul n-2 nu sunt disponibile, ESMA utilizează veniturile preconizate pentru anul n furnizate în planurile de afaceri transmise ESMA în temeiul articolului 13 alineatul (3) din Regulamentul delegat (UE) 2020/1230. Aceste venituri preconizate sunt defalcate în:
            
         
         
            
               (a)venituri preconizate a fi generate de activitățile menționate la alineatul (2) litera (a);
            
            
               (b)venituri preconizate a fi generate de activitățile menționate la alineatul (2) litera (b);
            
            
               (c)venituri preconizate a fi generate de activitățile menționate la alineatul (2) litera (g) punctele (i) și (ii).
            
            
               Registrele centrale de securitizări care decid să furnizeze ESMA o actualizare a veniturilor preconizate pentru anul n trebuie să facă acest lucru până la data de 30 septembrie a anului n-1.
            
            
               Articolul 3
            
            
               Taxa de înregistrare și taxa de extindere a înregistrării
            
            
               1.Atunci când solicitantul nu este înregistrat ca registru central de tranzacții în temeiul titlului VI capitolul 1 din Regulamentul (UE) nr. 648/2012 sau al capitolului III din Regulamentul (UE) 2015/2365, taxa de înregistrare este următoarea:
            
            
               (a)100 000 EUR, în cazul în care registrul intenționează să furnizeze servicii auxiliare, astfel cum se menționează la articolul 2 alineatul (2) litera (b) și la articolul 2 alineatul (2) litera (g) punctul (i) sau punctul (ii);
            
            
               (b)65 000 EUR, în cazul în care nu se aplică litera (a).
            
            
               2.Atunci când solicitantul este înregistrat ca registru central de tranzacții în temeiul titlului VI capitolul 1 din Regulamentul (UE) nr. 648/2012 sau al capitolului III din Regulamentul (UE) 2015/2365, taxa de extindere a înregistrării este următoarea:
            
            
               (a)50 000 EUR, în cazul în care registrul intenționează să furnizeze servicii auxiliare, astfel cum se menționează la articolul 2 alineatul (2) litera (b) și la articolul 2 alineatul (2) litera (g) punctul (i) sau punctul (ii);
            
            
               (b)32 500 EUR, în cazul în care nu se aplică litera (a).
            
            
               3.Atunci când solicitantul nu este înregistrat ca registru central de tranzacții nici în temeiul Regulamentului (UE) nr. 648/2012, nici în temeiul Regulamentului (UE) 2015/2365 și depune simultan o cerere de înregistrare atât în temeiul Regulamentului (UE) 2017/2402, cât și al Regulamentului (UE) nr. 648/2012 sau al Regulamentului (UE) 2015/2365, solicitantul plătește integral taxa de înregistrare datorată în temeiul articolului 6 din Regulamentul delegat (UE) nr. 1003/2013 al Comisiei
                  10
                sau al articolului 5 alineatul (1) din Regulamentul delegat (UE) 2019/360 al Comisiei
                  11
               , după caz, și taxa de extindere a înregistrării datorată în temeiul alineatului (3).
            
            
               4.Atunci când solicitantul nu este înregistrat ca registru central de tranzacții nici în temeiul Regulamentului (UE) nr. 648/2012, nici în temeiul Regulamentului (UE) 2015/2365 și depune simultan o cerere de înregistrare în temeiul Regulamentului (UE) 2017/2402, al Regulamentului (UE) nr. 648/2012 și al Regulamentului (UE) 2015/2365, solicitantul plătește integral taxa de înregistrare datorată în temeiul articolului 6 din Regulamentul delegat (UE) nr. 1003/2013, taxa de extindere a înregistrării datorată în temeiul articolului 5 alineatul (5) din Regulamentul delegat (UE) 2019/360 al Comisiei și taxa de extindere a înregistrării datorată în temeiul alineatului (3).
            
            
               5.Un registru central de securitizări care, după înregistrare, oferă și servicii auxiliare și, prin urmare, datorează o taxă de înregistrare mai mare decât taxa de înregistrare plătită inițial, respectiv o taxă de extindere a înregistrării mai mare decât taxa de extindere a înregistrării plătită inițial, plătește diferența dintre taxa de înregistrare aplicabilă mai mare și taxa de înregistrare plătită inițial, respectiv dintre taxa de extindere a înregistrării aplicabilă mai mare și taxa de extindere a înregistrării plătită inițial. 
            
            
               Articolul 4
            
            
               Taxele de supraveghere anuale pentru registrele centrale de securitizări și registrele centrale de tranzacții înregistrate care și-au extins înregistrarea
            
            
               1.Taxa de supraveghere anuală aferentă anului n pentru toate registrele centrale de securitizări înregistrate este egală cu estimarea costurilor supravegherii acelor activități ale registrelor centrale de securitizări care sunt incluse în bugetul ESMA pentru anul respectiv.
            
            
               2.Taxa de supraveghere anuală pe care trebuie să o plătească un registru central de securitizări pentru anul în care a fost înregistrat este egală cu cuantumul taxei de înregistrare datorate în temeiul articolului 5 înmulțit cu numărul de zile lucrătoare scurse de la data înregistrării registrului central de securitizări până la sfârșitul acelui an și apoi împărțit la 250.
            
            
               3.Taxa de supraveghere anuală pentru un anumit an n pe care trebuie să o plătească un registru central de securitizări care a fost înregistrat la data de 1 octombrie a anului precedent sau după această dată este egală cu taxa de înregistrare datorată în temeiul articolului 5.
            
         
         
            
               4.Taxa de supraveghere anuală pentru un anumit an n pe care trebuie să o plătească un registru central de securitizări care a fost înregistrat înainte de data de 1 octombrie a anului precedent este egală cu taxa de supraveghere anuală menționată la alineatul (1) împărțită între toate registrele centrale de securitizări înregistrate înainte de data de 1 octombrie a anului precedent în mod proporțional cu cifra de afaceri aplicabilă fiecărui registru central de securitizări, calculată în conformitate cu articolul 2 alineatul (3).
            
            
               5.Cu excepția taxei de supraveghere anuale datorate în temeiul alineatului (2), taxa de supraveghere anuală nu poate fi în niciun caz mai mică de 30 000 EUR.
            
            
               Articolul 5
            
            
               Modalități generale de plată
            
            
               1.Toate taxele se plătesc în euro. Taxele se plătesc conform dispozițiilor articolelor 6, 7 și 8. 
            
            
               2.Orice întârziere în efectuarea plății atrage după sine penalități zilnice egale cu 0,1 % din suma datorată.
            
            
               Articolul 6
            
            
               Plata taxelor de înregistrare și rambursările
            
            
               1.Taxa de înregistrare și taxa de extindere a înregistrării menționate la articolul 3 se achită integral în momentul în care registrul central de securitizări depune cererea de înregistrare sau de extindere a înregistrării.
            
            
               2.Jumătate din cuantumul taxei de înregistrare sau de extindere a înregistrării plătite de registrul central de securitizări se rambursează în cazul în care registrul central de securitizări își retrage cererea de înregistrare sau de extindere a înregistrării înainte ca ESMA să fi notificat registrul central de securitizări că cererea sa este completă în temeiul articolului 10 alineatul (6) din Regulamentul (UE) 2017/2402.
            
            
               3.Taxa de înregistrare și taxa de extindere a înregistrării nu se rambursează după ce ESMA a notificat registrul central de securitizări că cererea sa este completă în temeiul articolului 10 alineatul (6) din Regulamentul (UE) 2017/2402. 
            
            
               Articolul 7
            
            
               Plata taxelor de supraveghere anuale
            
            
               Taxa de supraveghere anuală menționată la articolul 4 se achită într-o singură tranșă, care trebuie plătită cel târziu până la sfârșitul lunii martie a anului la care se referă, cu excepția taxei de supraveghere anuale menționate la alineatele (2) și (3) din articolul respectiv. 
            
            
               Cu cel puțin 30 zile calendaristice înainte de data la care trebuie plătite taxele anuale, ESMA transmite tuturor registrelor centrale de securitizări note de debit în care precizează cuantumul taxei anuale. 
            
            
               Articolul 8
            
            
               Rambursarea costurilor suportate de autoritățile competente
            
            
               1.Doar ESMA percepe taxa de înregistrare, taxa de extindere a înregistrării și taxa de supraveghere anuală. 
            
            
               2.ESMA rambursează autorităților competente costurile pe care acestea le suportă efectiv ca urmare a îndeplinirii unor sarcini în temeiul Regulamentului (UE) 2017/2402 și ca urmare a delegării unor sarcini în temeiul articolului 74 din Regulamentul (UE) nr. 648/2012, în conformitate cu articolul 9 alineatul (1) din Regulamentul (UE) 2015/2365 și cu articolul 14 alineatul (1) din Regulamentul (UE) 2017/2402.
            
            
               Articolul 9
            
         
         
            
               Intrare în vigoare
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 18.9.2020
            
            
               
                     Pentru Comisie,
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        Regulamentul (UE) 2017/2402 al Parlamentului European și al Consiliului de stabilire a unui cadru general privind securitizarea și de creare a unui cadru specific pentru o securitizare simplă, transparentă și standardizată și de modificare a Directivelor 2009/65/CE, 2009/138/CE și 2011/61/UE, precum și a Regulamentelor (CE) nr. 1060/2009 și (UE) nr. 648/2012.
               
               
                  
                     (2)
                  
                        Regulamentul privind infrastructura pieței europene [Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții].
               
               
                  
                     (3)
                  
                        Regulamentul privind operațiunile de finanțare prin instrumente financiare [Regulamentul (UE) 2015/2365 al Parlamentului European și al Consiliului din 25 noiembrie 2015 privind transparența operațiunilor de finanțare prin instrumente financiare și transparența reutilizării și de modificare a Regulamentului (UE) nr. 648/2012].
               
               
                  
                     (4)
                  
                        Regulamentul delegat (UE) nr. 1003/2013 al Comisiei din 12 iulie 2013 de completare a Regulamentului (UE) nr. 648/2012 al Parlamentului European și al Consiliului cu privire la taxele aplicate registrelor centrale de tranzacții de Autoritatea europeană pentru valori mobiliare și piețe 
               
               
                  
                     (5)
                  
                        Regulamentul delegat (UE) 2019/360 al Comisiei din 13 decembrie 2018 de completare a Regulamentului (UE) 2015/2365 al Parlamentului European și al Consiliului cu privire la taxele aplicate registrelor centrale de tranzacții de Autoritatea Europeană pentru Valori Mobiliare și Piețe
               
               
                  
                     (6)
                  
                        JO L 347, 28.12.2017, p. 35. 
               
               
                  
                     (7)
                  
                        Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții (JO L 201, 27.7.2012, p. 1).
               
               
                  
                     (8)
                  
                        Regulamentul (UE) 2015/2365 al Parlamentului European și al Consiliului din 25 noiembrie 2015 privind transparența operațiunilor de finanțare prin instrumente financiare și transparența reutilizării și de modificare a Regulamentului (UE) nr. 648/20126 (JO L 337, 23.12.2015, p. 1).
               
               
                  
                     (9)
                  
                        Regulamentul delegat (UE) 2020/1230 al Comisiei din 29 noiembrie 2019 de completare a Regulamentului (UE) 2017/2402 al Parlamentului European și al Consiliului în ceea ce privește standardele tehnice de reglementare care precizează detaliile cererii de înregistrare a unui registru central de securitizări și detaliile cererii simplificate de extindere a înregistrării unui registru central de tranzacții (JO L 289, 3.9.2020, p. 345).
               
               
                  
                     (10)
                  
                        Regulamentul delegat (UE) nr. 1003/2013 al Comisiei din 12 iulie 2013 de completare a Regulamentului (UE) nr. 648/2012 al Parlamentului European și al Consiliului cu privire la taxele aplicate registrelor centrale de tranzacții de Autoritatea europeană pentru valori mobiliare și piețe (JO L 279, 19.10.2013, p. 4).
               
               
                  
                     (11)
                  
                        Regulamentul delegat (UE) 2019/360 al Comisiei din 13 decembrie 2018 de completare a Regulamentului (UE) 2015/2365 al Parlamentului European și al Consiliului cu privire la taxele aplicate registrelor centrale de tranzacții de Autoritatea Europeană pentru Valori Mobiliare și Piețe (JO L 81, 22.3.2019, p. 58).